Nóg ŉ kind in hospitaal oor Tiktok-uitdagingBritse dokters moes ’n 13-jarige meisie se blindederm en ’n gedeelte van haar ingewande verwyder nadat sy ŉ nuwe toertjie op die sosialemediaplatform TikTok probeer het. Die jongste uitdaging op dié video-app behels dat magnetiese metaalballetjies aan weerskante van die tong geplaas word wat dan die indruk skep dat iemand ŉ tongring het. Dinge het egter skeefgeloop vir die tiener van Merseyside in Engeland toe sy per abuis die magnetiese balletjies ingesluk en daarna begin siek voel het, berig Independent. Luidens ’n berig deur The Mirror het die tiener vomeer en gekla van maagpyn. Die meisie se ma, Faye Elizabeth, het haar dogter na ’n hospitaal geneem waar ’n skandering die magnetiese balletjies in haar buik gewys het. Altesaam 15 balletjies is uiteindelik gedurende ’n operasie uit haar ingewande verwyder. Volgens Elizabeth het haar kind, wat nie haar naam genoem wil hê nie, blykbaar ŉ video van die uitdaging op TikTok gekyk wat baie kinders op die oomblik volg. “Ek het dit nog nie gesien nie, maar sy het my daarvan vertel en baie ander kinders van haar ouderdom het dit gesien. Dit is magnete, maar omdat hulle so klein is, is dit maklik om dit in te sluk.” Die voorval volg enkele dae ná ŉ soortgelyke voorval waarin ŉ 11-jarige seun ook magnete ingesluk het toe hy die uitdaging probeer het. Ellis Tripp het vyf magnetiese balletjies ingesluk wat later in sy ingewande gevind is nadat hy Vrydag in die kinderhospitaal in Birmingham geopereer is. Sy ma, Amy Clarke, het intussen ŉ pleidooi op Facebook gerig om ander ouers oor die uitdaging te waarsku.